In ocasion dal discors uficiâl pai siei dîs agns tant che re dal Maroc, Mohamed VI al à comunicât il progjet di regjonalizâ il paîs. Tal zîr di cualchi mês une comission consultive e varès di meti jù un plan che al puarti al decentrament dai podês. Pal sovran marochin il pont di partence al varà di jessi chel di meti in pîts une struture regjonâl autonome intes “provinciis dal Sud”, ven a dî il Sahara Ocidentâl ocupât in maniere ilegâl dal esercit marochin vie pai agns ’70. Il progjet di meti sù une regjon autonome pal Sahara Ocidentâl al jere stât fat indenant ancjemò un doi agns indaûr, ma al cjate la contrarietât dal Polisario, il moviment di resistence dai saharawi che di passe trente agns si bat pe indipendence di chel teritori. I saharawi, di fat, a domandin, daûr di ce che a previodin diviersis risoluzions de ONU, che inte regjon si davuelzi un referendum su la autodeterminazion. Il plan marochin, in chê volte, al veve cjatât il bon acet sei dal Stâts Unîts che de Spagne (ex colonizadôr), ma cumò la situazion e je cambiade cu la aministrazion vuidade di Barack Obama. Par cirî une soluzion, il mediatôr ONU pal Sahara ocidentâl, Christopher Ross, al à clamât dongje une gnove schirie di incuintris tra la delegazion marochine e chê saharawi che si davuelzaran in Avost in Austrie.Font: El País, 30/07/09; Món Divers, 31/07/09
fur_Latn